paragraph_text: Međutim, njegova najdalekosežnija reforma - dodjela rimskog državljanstva građanima rimskih saveznika u Italiji - izazvala je sveopće nezadovoljstvo, kako među bogatim optimatima zabrinutim zbog gubitka zemlje izvan Rima, tako i među siromašnim plebsom koji nije htio dijeliti svoju političku moć sa susjedima. Tom zakonskom prijedlogu su se najoštrije suprotstavili konzul Lucije Marcije Filip i pretor Servilije Cepion, inače Druzov zet. Ubrzo nakon objavljivanja prijedloga, otkriveno je pismo u kome su građani brojnih talijanskih gradova dali zakletvu kako će biti Druzovi vječni klijenti ako postanu državljani. Ubrzo nakon toga, Druz je ubijen.